**E L Ő T E R J E S Z T É S**

**Szombathely Megyei Jogú Város Önkormányzata Közgyűlésének**

**2023. február 23-i ülésére**

**Javaslat Szombathely Megyei Jogú Város Önkormányzata 2023. évi költségvetéséről szóló önkormányzati rendeletének megalkotására és a kapcsolódó döntések meghozatalára**

**I.**

**Az önkormányzat 2023. évi költségvetésének megalkotása**

Önkormányzatunk ***2023. évi költségvetési rendeletének*** megalkotása Magyarország 2023. évi központi költségvetéséről szóló 2022. évi XXV. törvény önkormányzati gazdálkodásra vonatkozó pénzügyi kereteinek figyelembevételével történt.

A költségvetési gazdálkodás egymást követő évekre épülő tervezési – gazdálkodási folyamat. Ezért pénzügy szakmailag lehetetlen, hogy egy adott év költségvetésének összeállításakor ne tekintsünk vissza a múltra, és ne jelezzünk előre a jövőbe.

Mindezek alapján a következő összefüggést határozhatjuk meg:

A **2022. évi költségvetési rendelettervezet** benyújtásakor bemutatásra került a tervezetnek a 2023.évi költségvetésre gyakorolt hatása. A Közgyűlés 61/2022. (II. 24.) Kgy. sz. határozatával a 2023. évi várható költségvetési helyzettel kapcsolatos, előterjesztésben szereplő tájékoztatást megismerte, azt tudomásul vette. Eszerint Szombathely Megyei Jogú Város Önkormányzatának kényszerű ingatlan értékesítésekből befolyt bevételekkel, valamint fegyelmezett gazdálkodással kellett megteremteni a 2022. január 1. napjától vállalt új kötelezettségek (közösségi közlekedés, parkfenntartás) költségvetési forrását, cca. 1,8 Mrd Ft nagyságrendben. Mivel ezen feladatok beépültek az önkormányzat rendes működésébe, ezért azok forrását szükségszerűen meg kell teremteni a későbbi évek, így 2023. vonatkozásában is. Mivel központi támogatás 2022. évben nem érkezett a feszültségek kezelésére, az Önkormányzat 2022. évi fegyelmezett gazdálkodással, a közgyűlés által elfogadott takarékossági program végrehajtásával, a helyi adóban elért többletbevételekkel, további vagyonértékesítésekkel 1,8 milliárd Ft pozitív egyenleggel újból megteremtette forrását a korábban vállalt kötelezettségek 2023. évi finanszírozására.

A **2023. évi költségvetési helyzetre** a 2022. évre vállalt új kötelezettségek finanszírozásán felülrányomta a bélyegét az önkormányzatok előtt álló legnagyobb kihívás, a megnövekedett energiaköltség és az infláció. Az idei évben az intézmények, cégek fenntartása és üzemeltetése, a közvilágítás és a közétkeztetés fenntartása nagy nehézségeket jelent az önkormányzatnak. Az önkormányzat által elfogadott, példaértékű takarékossági program által a 2022-esnél jóval kevesebb energia felhasználását tervezzük. E program nélkül az intézmények, a gazdasági társaságok (VASIVÍZ, TÁVHŐ nélkül), valamint a közvilágítás energiaköltsége 2023. évben 4 milliárd Ft-tal lenne több, mint tavaly. Az elfogadott takarékossági program végrehajtásával a 4 milliárd Ft-os többlet 3 milliárd Ft összegre csökken. Ezt a 3 milliárd Ft többletkiadást az intézmények költségvetése, a gazdasági társaságok támogatása, valamint az önkormányzati kiadási előirányzatok (Pl.: közvilágítás többlete) tartalmazzák. Az energiaválság miatt az új energiaszerződések kiszámíthatatlansága megnehezíti a költségvetés tervezését, a várható kiadások bizonytalansága miatt tartalékot képzünk **300 millió Ft** összegben a felmerülő esetleges energia többletköltségekre. Ennek forrásául központi támogatást terveztünk.

Ezen felül a 2022.évi minimálbér, garantált bérminimum, pedagógusok pótlék emelésének és bölcsődei pótlék emelésének szintre hozása (1hó), és a 2023.évre jóváhagyott minimálbér és garantált bérminimum 16-14%-os emelése és a pedagógusok pótlék emelése 683 millió Ft összegben terhelik meg a költségvetésünket. Ezen tételeknél az előző évhez hasonló arányú központi támogatás biztosításával számoltunk. Az **500 millió Ft** összegben betervezett központi támogatásról egyelőre nincs további információnk.

A gyermek és szociális étkeztetés megemelkedett költségei 741 millió Ft összegű többlet terhet jelentenek, amelyből 291 millió Ft a tavalyi normaemelések hatása. A tevékenység megnyugtató finanszírozásához várhatóan további 450 millió Ft-ot kell biztosítanunk, amely összeghez **300 millió Ft** tartalékot képeztünk, forrásául további központi támogatást remélünk.

A takarékossági program várhatóan jelentősen csökkenti az energia díjak növekedéséhez szükséges forrás igényt. Az előzőekben részletezett központi támogatás elvárt összegén felül az alábbi tételekkel tudtuk megteremteni a költségvetés egyensúlyát:

* A helyi iparűzési adó bevétel tekintetében a 2022. évi teljesítést vettük alapul **(600 millió Ft**), figyelembe véve azt, hogy az egyik nagy adózó részére várhatóan visszafizetési kötelezettsége keletkezik önkormányzatunknak. A kormány 2020 decemberében hozta meg a kkv-k 2021-es adóévben keletkező iparűzési adófizetési kötelezettségét megfelező döntését, majd ezt az adókedvezményt kiterjesztette 2022-évre is. Egyik évben sem kompenzálta a vállalkozásoknál maradt forrást a kormány Önkormányzatunknak. Az érintett adózók esetében 2023. évben ismételten 2 %-os az iparűzési adó mértéke, melyből **800 millió Ft** összegben számolunk többlettel.
* Az építmény adóból **640 millió Ft** összegű többletet remélünk.
* A vagyongazdálkodási bevételek előirányzatának tervezésekor a meglévő szerződések alapján önkormányzatunkat biztosan megillető bevételek kerültek beépítésre a költségvetésbe, természetesen az ügylettekkel kapcsolatos fejlesztési kötelezettség csökkenti a mozgásterünket. (**463 millió Ft**).
* A kormányzat által jóváhagyott **632 millió Ft** összegű támogatás is segítette a tervezést.

**2024. év**

**A 2023. évi költségvetési egyensúly megteremtése után ki kell tekintenünk a 2024. év pénzügyi helyzetére is. A 2023. évi egyensúlyhoz be kellett vonnunk a 2022. év takarékos gazdálkodásából származó 1.800 millió Ft összegű szabad maradványt, a vagyonértékesítésből származó 463 millió Ft-ot, valamint a már jóváhagyott központi támogatást 632 millió Ft összegben. Mindez azt jelenti, hogy 3 milliárd Ft közeli, jelen pillanatban egyszeri bevételnek tűnő forrás bevonást meg kell tudnunk ismételni majd a 2024. év költségvetésének tervezésénél is. Természetesen az energiahelyzet év közbeni változása, alamint a helyi gazdaság erejében rejlő potenciálok kedvezően is tudják majd befolyásolni ezen megállapítást, azonban ki kell jelentenünk, hogy a takarékossági programot szigorúan be kell tartani továbbra is, és folytatni kell a további saját források, illetve központi támogatások felkutatását.**

Az Áht. 23.§ (2) bekezdése szerint be kell mutatni a költségvetési rendeletben a költségvetési bevételeket és kiadásokat ***kötelező feladatok, önként vállalt feladatatok, valamint államigazgatási feladatok*** szerinti bontásban. Az Mötv. 10.§ (3) bekezdése szerint az önkormányzat – a törvényben meghatározott esetekben – az állammal kötött külön megállapodás alapján elláthat állami feladatokat. Önkormányzatunk ilyen megállapodással nem rendelkezik, így ebben az értelemben állami feladatot nem lát el. A törvényi kötelezettségünknek kívánunk eleget tenni azzal, hogy az ágazati kiadások táblázataiban a működési kiadások részletes meghatározásánál jelöljük soronként, hogy kötelező vagy önként vállalt a feladat jellege. A felhalmozási kiadások alapfeladatokat szolgáló önkormányzati vagyonelemekhez, vagy újak létrehozásához kapcsolódnak, ezeket kötelező feladatként szerepeltetjük a költségvetésben. Az önként vállalt feladatokat az önkormányzat teljes egészében saját bevételeiből finanszírozza.

Az Áht. 29/A. § szerint a helyi önkormányzat évente, legkésőbb a költségvetési rendelet elfogadásáig határozatban állapítja meg a Magyarország gazdasági stabilitásáról szóló 2011. évi CXCIV. törvény (a továbbiakban Stabilitási tv.) 45. § (1) bekezdés a) pontja felhatalmazása alapján kiadott jogszabályban – 353/2011.(XII.30.) Korm. rendelet –meghatározottak szerinti saját bevételeinek, valamint a Stabilitási tv. 8. § (2) bekezdése szerint ***adósságot keletkeztető ügyleteiből eredő fizetési kötelezettségeinek a költségvetési évet követő három évre várható összegét.***

A jogalkotásról szóló 2010. évi CXXX. törvény (a továbbiakban: Jat.) 17. §-a értelmében a jogszabály előkészítője – a jogszabály feltételezett hatásaihoz igazodó részletességű – előzetes hatásvizsgálat elvégzésével felméri a szabályozás várható következményeit. Az előzetes hatásvizsgálat eredményéről önkormányzati rendelet esetén a képviselő-testületet tájékoztatni kell. A költségvetési rendelettervezet esetében is elkészítettük a hatásvizsgálatot. A tervezet társadalmi, gazdasági és költségvetési hatásait a költségvetési rendelettervezethez fűzött indokolás tartalmazza. Környezeti és egészségi következményekkel nem kell számolni. Az adminisztratív terhek nem nőnek.

A rendelettervezet megalkotásának szükségességét, a jogalkotás elmaradásának várható következményeit pedig az államháztartásról szóló 2011. évi CXCV. törvény (a továbbiakban: Áht.) és egyéb jogszabályi előírások szabályozzák.

A jogszabály alkalmazásához szükséges személyi, szervezeti, tárgyi és pénzügyi feltételek rendelkezésre állnak.

Az előzetes hatásvizsgálat eredményének mérlegelése alapján a rendelet megalkotása a szabályozási cél eléréséhez feltétlenül szükséges.

A tájékoztatási kötelezettségünknek a fent hivatkozott kormányrendeletben meghatározott adattartalommal, a hatályos jogszabályokban foglaltak figyelembevételével teszünk eleget, amit a határozati javaslat tartalmaz.

**II .**

**A Polgármesteri Hivatalban dolgozó köztisztviselők közszolgálati jogviszonyának egyes kérdésiről szóló 2/2020.(II.5.) önkormányzati rendelet módosítása**

A helyi önkormányzat képviselő-testülete a Polgármesteri Hivatalban dolgozó köztisztviselők közszolgálati jogviszonyának egyes kérdéseiről a Magyarország 2023. évi központi költségvetéséről szóló (a továbbiakban: költségvetési tv.), továbbá a közszolgálati tisztviselőkről szóló (a továbbiakban: Kttv.) törvényekben kapott felhatalmazás alapján rendeletben jogosult dönteni.

A költségvetési tv. 65. § (6) bekezdése alapján a helyi önkormányzat képviselő-testülete rendeletben a 2023. évben – az önkormányzat saját forrásai terhére – a polgármesteri hivatalnál foglalkoztatott köztisztviselők vonatkozásában a Kttv-ben foglaltaktól eltérően a központilag meghatározott illetményalapnál (38.650,- Ft) magasabb összegben állapíthatja meg az illetményalapot.

Javaslatot teszünk arra, hogy az illetményalap mértéke 2023. évben a 2022. március 01. napjától jóváhagyott 47.000.- Ft összegben kerüljön megállapításra.

A Kttv. 234. § (3) bekezdés a) pontja, valamint a (4) bekezdése alapján a helyi önkormányzat rendeletben a tárgyévre vonatkozóan a felsőfokú iskolai végzettségű köztisztviselőnek egységesen, illetve valamennyi érettségi végzettségű köztisztviselőnek egységesen állapíthat meg illetménykiegészítést.

Javaslatot teszek arra, hogy a korábbi évekkel egyezően az illetménykiegészítés valamennyi felsőfokú iskolai végzettségű köztisztviselőnek egységesen a köztisztviselő alapilletményének legfeljebb 35%-ában, valamennyi érettségi végzettségű köztisztviselőnek a köztisztviselői alapilletményének legfeljebb 20%-ában kerüljön megállapításra 2023. évre is.

Fentiek miatt előterjesztem a Polgármesteri Hivatalban dolgozó köztisztviselők közszolgálati jogviszonyának egyes kérdéseiről szóló 2/2020. (II.5.) önkormányzati rendelet módosítását.

A Kttv. 200. § (2) bekezdése alapján az államigazgatási szerv vezetője köteles kikérni a szakszervezet véleményét a kormánytisztviselők munkavégzésére, munka- és pihenőidejére, jutalmazására, valamint juttatásaira vonatkozó, a munkáltató hatáskörébe utalt szabályozásról. A jogszabály által előírt kötelezettség teljesítéseként sor került a Magyar Köztisztviselők, Közalkalmazottak és Közszolgálati Dolgozók Szakszervezetének (MKKSZ) munkahelyi vezetőjével történt egyeztetésre. A szakszervezet a javaslattal egyetért.

A jogalkotásról szóló 2010. évi CXXX. törvény 17-18. §-ai értelmében jelen előterjesztés mellékletét képezi a rendelet szövegének tervezete mellett az előzetes hatásvizsgálat, valamint a tervezet indokolása.

**III.**

**A lakáshoz jutás, a lakbérek és a lakbértámogatás, az önkormányzat által a lakásvásárláshoz és építéshez nyújtott támogatások szabályai megállapításáról szóló 36/2010. (XII.1.) önkormányzati rendelet módosítása**

A Szociális és Lakás Bizottság a 2022. november 30-i ülésén a lakáshoz jutás, a lakbérek és a lakbértámogatás, az önkormányzat által a lakásvásárláshoz és építéshez nyújtott támogatások szabályai megállapításáról szóló 36/2010. (XII.1.) önkormányzati rendelet (a továbbiakban: lakásrendelet) módosítását javasolta a Közgyűlésnek aszerint, hogy a nem önkormányzati tulajdonban lévő lakásban lakók bérleti díjának támogatása jogosultsági feltételrendszerében szereplő jövedelemhatár megemelésre kerüljön. Jelen szabályozás szerint a jövedelemhatárok az alábbiak:

* egy fős háztartás esetén 128.250,- Ft/hónap,
* két fős háztartás esetén 96.900,- Ft/hónap,
* három fős háztartás esetén 85.500,- Ft/hónap,
* négy fős háztartás esetén 78.090,- Ft/hónap,
* öt és több fős háztartás esetén 69.540,- Ft/hónap.

A Közgyűlés a 2022. decemberi ülésén úgy határozott, hogy a Bizottság indítványáról a költségvetési rendelet megalkotásával egyidejűleg szülessen döntés.

A lakásrendeletben meghatározott jövedelemhatár 2020. január 1. napjától került megemelésre, azonban ez a 10%-os növekedés csak a kiskorú gyermeket nevelő családokra, illetve azokra a háztartásokra vonatkozik, ahol öregségi nyugdíjban részesülő személy is él. Megfigyelhető, hogy az elmúlt évek során a bérleti díj támogatásban részesülök száma csökkenő tendenciát mutat, amely folyamat egyik lehetséges oka többek között a minimálbér nettó havi összegének emelkedése.

|  |  |  |
| --- | --- | --- |
| **Év** | **Minimálbér nettó havi összege (Ft)** | **Támogatásban részesülők száma (fő)** |
| **2020** | 107.065,- | 230 |
| **2021** | 111.321,- | 189 |
| **2022** | 133.000.- | 143 |

Ugyanakkor a megemelkedett energia- és fogyasztói árak, az egyre magasabb infláció nagy mértékben növeli a családok kiadásait, tovább nehezítve az albérletben élő családok megélhetését. A háztartásokban jelentkező többletkiadásokhoz történő nagyobb segítség nyújtása érdekében javasolt a bérleti díj támogatásra való jogosultság jövedelemhatárát az alábbiak szerint megemelni:

* egy vagy két fős háztartás esetén az egy főre jutó havi jövedelem nem haladja meg az öregségi nyugdíj mindenkori legkisebb összegének 500%-át (jelenleg 142.500,- Ft),
* 3 vagy több fős háztartásban az egy főre jutó jövedelem nem haladja meg az öregségi nyugdíj mindenkori legkisebb összegének 300%-át (85.500,- Ft).

A támogatás jogosultsági feltételének változása által jelentkező többlet költségvetési forrás igény egzakt módon előre nem jelezhető - mivel a támogatási rendszer természeténél fogva a jogosulti kör, annak pontos szociális helyzete előre nem meghatározható -, a szakmai becslés legfeljebb 18 - 20 millió forintos többletköltséget prognosztizál az előterjesztés szerinti intézkedéshez kapcsolódóan. A lakásrendelet rendelkezése alapján a támogatás megállapítására a költségvetésben meghatározott összeghatárig kerülhet sor.

A jogalkotásról szóló 2010. évi CXXX. törvény (a továbbiakban: Jat.) 17. § (1) bekezdése alapján a jogszabály előkészítője – a jogszabály feltételezett hatásaihoz igazodó részletességű – előzetes hatásvizsgálat elvégzésével felméri a szabályozás várható következményeit. A Jat. 18. § (1) bekezdése alapján pedig a jogszabály tervezetéhez a jogszabály előkészítője indokolást csatol. Erre tekintettel az előterjesztés mellékletét képezi a rendeletmódosítás tervezete mellett a tervezethez fűzött előzetes hatásvizsgálat és indokolás.

**IV.**

**Javaslat a szombathelyi 6475/A/6-11 és 6475/A/14 hrsz.-ú ingatlanokon fennálló elővásárlási joggal kapcsolatos döntés meghozatalára**

Szombathely Megyei Jogú Város Közgyűlése a 23/2008. (X. 31.) önkormányzati rendeletével módosította a Szombathely Megyei Jogú Város Helyi Építési Szabályzatáról, valamint Szabályozási Tervének jóváhagyásáról szóló 30/2006. (IX. 7.) önkormányzati rendeletet (a továbbiakban: HÉSZ). A módosítás kapcsán a rendeletben egy korábban nem szabályozott sajátos jogintézmény, az önkormányzatot településrendezési célok megvalósítása érdekében megillető elővásárlási jog jelent meg.

Az épített környezet alakításáról és védelméről szóló 1997. évi LXXVIII. törvény (továbbiakban: Étv.) 17. § d) pontjában, valamint 25. § (1) és (4) bekezdéseiben foglaltak alapján az ingatlan-nyilvántartásban számos ingatlanra bejegyzésre került az Önkormányzat elővásárlási joga.

A rendezési tervben az elővásárlási joggal érintett területek bejelölésre kerültek, ezek közé tartozik a 6475 hrsz.-ú, természetben a Szombathely, Thököly u. 36. szám alatt található társasházi ingatlan is, melyre a HÉSZ 3. számú melléklete alapján a „Történelmi sétaút” jövőbeli megvalósítását elősegítendő elővásárlási jog a „megőrzésre érdemes építészeti, régészeti örökség védelme, felújítása, továbbfejlesztése” céljából áll fenn.

A KENTER Kft. (Eladó1) és a METALLOGLOBUS Kft. (Eladó2), mint eladók, valamint a WESTRIO Kft., mint vevő képviseletében eljáró ügyvéd 2023. január 23. napján kelt megkeresésében nyilatkozattételre hívta fel Önkormányzatunkat az eladók tulajdonában lévő 6475/A/6 hrsz.-ú, 85 m² nagyságú (Ingatlan1), 6475/A/7 hrsz.-ú, 174 m² nagyságú (Ingatlan2), 6475/A/8 hrsz.-ú, 54 m² nagyságú (Ingatlan3), 6475/A/9 hrsz.-ú, 20 m² alapterületű (Ingatlan4), 6475/A/11 hrsz.-ú , 108 m² alapterületű (Ingatlan5) és 6475/A/14 hrsz.-ú, 24 m² nagyságú (Ingatlan7), raktár megnevezésű, valamint a 6475/A/10 hrsz.-ú, 40 m² alapterületű (Ingatlan6), egyéb helyiség megnevezésű társasházi ingatlanokra vonatkozó elővásárlási jog gyakorlása tekintetében.

Az ingatlanok - 2023. január 20-án kelt adásvételi szerződésben meghatározott – nettó vételára összesen 60.000.000,- Ft – azaz hatvanmillió forint –, melyből az Ingatlan1 vételára 11.565.000,- Ft, az Ingatlan2 vételára 23.673.000,- Ft, az Ingatlan3 vételára 7.347.000,- Ft, az Ingatlan4 vételára 2.721.000,- Ft, az Ingatlan5 vételára 14.693.000,- Ft, míg az Ingatlan6 és Ingatlan7 vételára – korábban történt megsemmisülésük tényére tekintettel – 500-500,- Ft.

A vételár az ÁFA összegét nem tartalmazza, az ingatlan értékesítését terhelő általános forgalmi adót (16.200.000,- Ft) a vevő közvetlenül fizeti meg az adóhatóság részére.

Eladók az előzőekben felsorolt ingatlanokat kizárólag dologösszességként kívánják értékesíteni.

A Vevő a nettó vételárat köteles egy összegben az önkormányzat elővásárlási jogról szóló lemondó nyilatkozatának kiadását, vagy az elővásárlási jog gyakorlására nyitva álló határidő eredménytelen leteltéről tájékoztató eladói értesítés kézhezvételét követő 5 napon belül számlák ellenében, a számlákon szereplő bankszámlákra történő átutalással megfizetni Eladók részére.

Az ingatlanok birtokbaadására a teljes vételár jóváírásának napját követő 5 munkanapon belül kerül sor.

Az Étv. 25. § (6) bekezdése szerint, ha az Önkormányzat a megkereséstől számított hatvan napon belül nem nyilatkozik, az ingatlan elidegeníthető. A bejegyzett elővásárlási jogot az elidegenítés nem érinti.

Tájékoztatom a Tisztelt Közgyűlést arról, hogy a szóban forgó, elővásárlási joggal érintett ingatlanok megvásárlására Önkormányzatunk a költségvetésében nem biztosított önálló soron fedezetet, ezért jelenleg nem adottak a feltételei annak, hogy az Önkormányzat elővásárlási jogával élve ingatlanokat vásároljon.

Szombathely Megyei Jogú Város Önkormányzatának Szombathely Megyei Jogú Város Önkormányzatának Szervezeti és Működési Szabályzatáról szóló 18/2019. (X. 31.) önkormányzati rendelete (továbbiakban: SZMSZ) 51. § (3) bekezdés 18. pontja alapján a Gazdasági és Jogi Bizottság véleményt nyilvánít Szombathely MJV helyi építési szabályzatáról, valamint szabályozási tervének jóváhagyásáról szóló hatályos rendeletben meghatározott elővásárlási joggal terhelt ingatlan esetében az önkormányzatot megillető elővásárlási jog kérdésében. Az SZMSZ 75. § (4) bekezdése értelmében az elővásárlási jog gyakorlása kérdésében a bizottság előzetes véleménye alapján a polgármester dönt.

A megjelölt vételár nagyságára tekintettel ugyanakkor szükséges a közgyűlési döntés meghozatala, ezért kérem a Tisztelt Közgyűlést, hogy az elővásárlási jog gyakorlása kérdésében szíveskedjék a határozati javaslatban foglaltak szerint döntést hozni.

**V.**

**A Nemzeti Tudósképző Akadémia szakmai programjához csatlakozás**

A Nemzeti Tudósképző Akadémia (továbbiakban: Akadémia) megkereste Szombathely Megyei Jogú Város Önkormányzatát azzal, hogy csatlakozzon szakmai programjához. A szakmai program fő célkitűzése, olyan városok bevonása, ahol kiemelkedő biológiai képzés zajlik, illetve magas színvonalú a kórházi betegellátás is.

Csatlakozás estén az Akadémia a 2023. évben az alábbi tevékenységeket – alapcsomagot - biztosítja az Önkormányzat számára:

* rendszeres elméleti képzések a diákok számára
* laboratóriumi gyakorlatok
* oktatási eszközök, oktatási segédanyagok
* középiskolás diákok és tanáraik találkozója Nobel-díjas és /vagy világszinten elismert belföldi és külföldi tudósokkal
* középiskolai tanárok szakmai továbbképzése
* a szakmai munka megvalósításához szükséges személyi feltételek biztosítása
* rendezvények szervezése a körház és a középiskolás diákok között

Az Akadémia alapcsomagjához történő csatlakozás esetén a 22,5 M Ft összköltség 2/3 részét azaz 15 M Ft-ot a Nemzeti Orvosbiológiai Alapítvány biztosít, a fennmaradó 7,5 M Ft biztosításához önkormányzati forrás szükséges.

Kérem a Tisztelt Közgyűlést, hogy az előterjesztést megtárgyalni, a rendeleteket megalkotni, továbbá a határozati javaslatokat elfogadni szíveskedjék.

**Szombathely, 2023. február „ ”**

**/: Dr. Nemény András :/**

**I.**

**HATÁROZATI JAVASLAT**

**…/2023. (II. 23.) Kgy. sz. határozat**

Szombathely Megyei Jogú Város Önkormányzata saját bevételeinek és az adósságot keletkeztető ügyleteiből eredő fizetési kötelezettségeinek a 2023. évi költségvetési évet, és az azt követő három évre várható összegét az alábbiak szerint állapítja meg:

|  |  |  |  |  |  |
| --- | --- | --- | --- | --- | --- |
| ezer Ft-ban |  | **2023.** | **2024.** | **2025.** | **2026.** |
| **Megnevezés** |  | **tárgyév** | **tárgyévet követő 1. évben** | **tárgyévet követő 2. évben** | **tárgyévet követő 3. évben** |
| Helyi adók | 1. | 11.504.000 | 11.500.000 | 11.600.000 | 11.700.000 |
| Tulajdonosi bevételek | 2. |  |  |  |  |
| Díjak, pótlékok, bírságok, települési adók | 3. | 11.000 | 11.000 | 11.000 | 11.000 |
| Immateriális javak, ingatlanok, és egyéb tárgyi eszközök értékesítése | 4. | 666.911 | 300.000 | 200.000 | 50.000 |
| Részesedések értékesítése és részesedések megszűnéséhez kapcsolódó bevételek | 5. |  |  |  |  |
| Privatizációból származó bevételek | 6. |  |  |  |  |
| Garancia- és kezességvállalásból származó megtérülések | 7. |  |  |  |  |
| **Saját bevételek (01+... +07)** | 8. | **12.181.911** | **11.811.000** | **11.811.000** | **11.761.000** |
| **Saját bevételek (08. sor) 50%-a** | 9. | **6.090.956** | **5.905.500** | **5.905.500** | **5.880.500** |
| **Előző év(ek)ben keletkezett fizetési kötelezettség (11+...+18)** | 10. | **312.750** | **300.000** | **290.000** | **280.000** |
| Hitelből eredő fizetési kötelezettség | 11. |  |  |  |  |
| Kölcsönből eredő fizetési kötelezettség | 12. |  |  |  |  |
| Hitelviszonyt megtestesítő értékpapírból eredő fizetési kötelezettség | 13. |  |  |  |  |
| Adott váltóból eredő fizetési kötelezettség | 14. |  |  |  |  |
| Pénzügyi lízingből eredő fizetési kötelezettség | 15. | 312.750 | 300.000 | 290.000 | 280.000 |
| Halasztott fizetés, részletfizetés fizetési kötelezettsége | 16. |  |  |  |  |
| Szerződésben kikötött visszavásárlási kötelezettség | 17. |  |  |  |  |
| Kezesség-, és garanciavállalásból eredő fizetési kötelezettség | 18. |  |  |  |  |
| **Tárgyévben keletkezett, illetve keletkező, tárgyévet terhelő fizetési kötelezettség (20+...+27)** | 19. | **0** | **0** | **0** | **0** |
| Hitelből eredő fizetési kötelezettség | 20. |  |  |  |  |
| Kölcsönből eredő fizetési kötelezettség | 21. |  |  |  |  |
| Hitelviszonyt megtestesítő értékpapírból eredő fizetési kötelezettség | 22. |  |  |  |  |
| Adott váltóból eredő fizetési kötelezettség | 23. |  |  |  |  |
| Pénzügyi lízingből eredő fizetési kötelezettség | 24. |  |  |  |  |
| Halasztott fizetés, részletfizetés fizetési kötelezettsége | 25. |  |  |  |  |
| Szerződésben kikötött visszavásárlási kötelezettség | 26. |  |  |  |  |
| Kezesség-, és garanciavállalásból eredő fizetési kötelezettség | 27. |  |  |  |  |
| **Fizetési kötelezettség összesen (10+19)** | 28. | **312.750** | **300.000** | **290.000** | **280.000** |
| **Fizetési kötelezettséggel csökkentett saját bevétel (09-28)** | 29. | **5.778.206** | **5.605.500** | **5.615.500** | **5.600.500** |

**Felelős:** Dr. Nemény András polgármester

Dr. Horváth Attila alpolgármester

Dr. Károlyi Ákos jegyző

/a végrehajtás előkészítéséért:

Stéger Gábor, a Közgazdasági és Adó Osztály vezetője/

**Határidő**: 2023. évi költségvetési rendelet elfogadása

**II.**

**HATÁROZATI JAVASLAT**

**…/2023. (II. 23.) Kgy. sz. határozat**

A Közgyűlés a 2024. évi várható költségvetési helyzettel kapcsolatos, előterjesztésben szereplő tájékoztatást megismerte, azt tudomásul vette.

**Felelős:** Dr. Nemény András polgármester

Dr. Horváth Attila alpolgármester

Dr. Károlyi Ákos jegyző

/a végrehajtás előkészítéséért:

Stéger Gábor, a Közgazdasági és Adó Osztály vezetője/

**Határidő**: azonnal

**III.**

**Határozati javaslat**

**……/2023. (II. 23.) Kgy. sz. határozat**

Szombathely Megyei Jogú Város Közgyűlése úgy dönt, hogy a szombathelyi 6475/A/6-11 hrsz.-ú és 6475/A/14 hrsz.-ú, természetben a Szombathely, Thököly u. 36. szám alatt található társasházi külön tulajdonú ingatlanok tekintetében a KENTER Kft. és METALLOGLOBUS Kft., valamint a WESTRIO Kft. között 2023. január 20. napján kelt adásvételi szerződésben meghatározott feltételekkel Szombathely Megyei Jogú Város Önkormányzata – az Étv. 7. § (2) bekezdés b) és 17. § d) pontjai, valamint a HÉSZ 62. § (7) bekezdése alapján „megőrzésre érdemes építészeti, régészeti örökség védelme, felújítása, továbbfejlesztése” céljából fennálló – elővásárlási jogával nem él.

**Felelős:** Dr. Nemény András polgármester

Dr. Horváth Attila alpolgármester

Dr. Károlyi Ákos jegyző

/A végrehajtásért:

Nagyné dr. Gats Andrea, a Jogi és Képviselői Osztály vezetője/

**Határidő:** azonnal

**IV.**

**HATÁROZATI JAVASLAT**

**……../2023. (II.23.) Kgy. számú határozat**

1. Szombathely Megyei Jogú Város Közgyűlése egyetért azzal, hogy Szombathely Megyei Jogú Város Önkormányzata csatlakozzon a Nemzeti Tudósképző Akadémia szakmai programjához.
2. A Közgyűlés a csatlakozáshoz szükséges 7,5 M Ft összegű forrást biztosítja.
3. A Közgyűlés felkéri a polgármestert, hogy a Nemzeti Tudósképző Akadémia szakmai programjához történő csatlakozáshoz szükséges intézkedéseket tegye meg.

**Felelős:** Dr.Nemény András polgármester

Dr. László Győző alpolgármester

Dr. Horváth Attila alpolgármester

Dr. Károlyi Ákos jegyző

/a végrehajtás előkészítéséért:

Vinczéné dr. Menyhárt Mária, az Egészségügyi és Közszolgálati Osztály vezetője,

Stéger Gábor, a Közgazdasági és Adó Osztály vezetője/

**Határidő:** azonnal (1. és 2. pont vonatkozásában)

2023. március 31. (3. pont vonatkozásában)